**Plan for gradvis gjenåpning av Diehtosiida for ansatte**

Kautokeino-samfunnet har vært nesten helt skånet for Covid-19 (korona)-smitte, mye takket være gode og preventive smitteverntiltak både fra offentlig og privat hold. Men pandemien er på langt nær over, og selv om det nå lempes på tiltakene, betyr det ikke at man kan ta smitteverntiltakene mindre alvorlig. Kommer smitten til lokalsamfunnet, kan det bli aktuelt å stramme inn på tiltakene igjen.

Samisk høgskole vil legge til rette for en gradvis og forsiktig gjenåpning av Diehtosiida fra og med uke 20, i tråd med regjeringens beslutning 7. mai. En gjenåpning krever grundig planlegging og tilpassing, slik at en tilbakevending blir trygg for både ansatte og studenter. Det er viktig at man legger til rette slik at smittesporing skal være mulig. Det vil være av stor viktighet for opprettholdelsen av et åpent Diehtosiida, at alle, både ansatte og studenter, følger smittevernrådene- og tiltakene som norske myndigheter setter sentralt og som Samisk høgskole implementerer lokalt. Tiltakene vil være under kontinuerlig vurdering og vil kunne endres i løpet av kort tid.

Gradvis gjenåpning for ansatte må skje på en slik måte at arbeidsgiver kan ivareta kravene i forhold til arbeidsmiljøloven, f.o.m. § 1-1 «a) å sikre et arbeidsmiljø som gir grunnlag for en helsefremmende og meningsfylt arbeidssituasjon, som gir full trygghet mot fysiske og psykiske skadevirkninger (…)». Grundige risikovurderinger- og analyser må gjøres i forhold til behov og kapasitet, og ligge til grunn for tilpasningen ved en gradvis gjenåpning av Diehtosiida for ansatte og studenter. Ansatte som har anledning til det, oppfordres fremdeles til hovedsakelig å jobbe hjemmefra. Dette avtales med nærmeste overordnede.

**Risikovurdering ved en gradvis gjenåpning av Diehtosiida for ansatte**

Risikofaktorer i forbindelse med gjenåpning:

* Ansatte i risikogrupper (se oversikt hos Folkehelseinstituttet)
* Nærkontakt med kolleger eller brukere/publikum (mindre enn 1 meter)
* Berøring av felles kontaktflater
* Manglende tilgang til håndvask med såpe eller spritbaserte hånddesinfeksjonsmidler
* Manglende tilgang til nødvendig smittevernutstyr
* Manglende tilpasset smittevernrenhold
* Manglende eller ikke tilfredsstillende ventilasjonsforhold
* Reisevirksomhet (gjelder også ansatte som skal reise til og fra bostedsland)
* Ansatt blir smittet
* Manglende opplæring for og informasjonsspredning blant ansatte

**Tiltak for å redusere risikofaktorene for smitte av Covid-19 (Korona)-viruset:**

* ***Arbeidstakere i risikogrupper (se oversikt hos Folkehelseinstituttet)***
  + Arbeidstakere i denne kategorien oppfordres fremdeles til å arbeide hjemmefra. Dersom arbeidets art ikke tillater det, må det gjøres egen risikovurdering og tilpasning i samråd med nærmeste overordnede.
* ***Nærkontakt med kolleger eller brukere/publikum (mindre enn 1 meter)***
  + Ansatte som er syk eller ikke føler seg helt frisk, skal **ikke** komme på Diehtosiida.
  + Ansatte som har anledning til det, oppfordres fremdeles til hovedsakelig å jobbe hjemmefra. Dette avtales med nærmeste overordnede.
  + Ansatte som har avtalt å arbeide på kontoret, oppfordres til å tilbringe mest mulig tid på sine respektive kontorer og holde dører lukket, og samles minst mulig i grupper. Det må alltid være minst 1 meters avstand mellom personer som samles.
  + Kontorområder må være romslig, slik at regelen om avstand kan overholdes. Hvis det er mange ansatte i ett område, kan det gjøres fordeling av ukedager med hjemmekontor. Avdelingsleder vurderer evt. en rulleringsordning for hjemmekontor.
  + Åpne landskap krever at ansatte har faste plasser og helst to meters avstand, og evt. samme fordeling av ukedager med hjemmekontor. Avdelingsleder vurderer evt. en rulleringsordning for hjemmekontor.
  + All IKT-support foregår digitalt. Kontakt [support@samiskhs.no](mailto:support@samiskhs.no)
  + Biblioteket har take away-løsning inntil videre. Les mer: <https://samas.no/se/girjerajus> Kontakt biblioteket: [girjerajus@samiskhs.no](mailto:girjerajus@samiskhs.no).
  + Alle fysiske arrangement frem til sommerferien avlyses, og digitale løsninger vurderes i stedet.
* ***Berøring av felles kontaktflater***
  + Ansatte oppfordres til å medbringe egen mat og drikke, og ikke bruke felleskjøkkener. Dette for å redusere smittefare og for å avlaste kapasiteten ved renholdsavdelingen. Vann kan hentes fra kjøkkenet og medbragte kopper kan skylles i servanten, men kjøkkenets eget utstyr (kopper, kar, bestikk etc.) skal ikke benyttes. Kaffemaskiner kan benyttes.
  + Grundig håndvask skal alltid foretas innen man betjener arealer og kontaktflater på selvbetjente felleskjøkken.
  + Heisbruk skal begrenses til bevegelseshemmede og til frakt av varer.
  + Dører som har elektrisk åpner bør brukes, ved at man trykker på døråpner med albue eller kne.
  + Hovedinngang skal fremdeles benyttes pga. av sensorstyrt åpner, hvor berøring av dørhåndtak ikke er nødvendig. Sidedører vil fremdeles være låst. Hovedinngang vil være låst, og adgang krever autorisert personlig nøkkelkort
  + 1-meters avstandsregelen merkes tydelig med gulvteip i publikumsarealer, og avstandsregelen skal til enhver tid overholdes.
  + Områder som ikke skal benyttes, blir fysisk avsperret med sperrebånd eller sperregjerder.
  + Antall stoler og bord i fellesområder reduseres, sperres fysisk av eller fjernes helt.
  + Fysiske møterom skal som hovedregel ikke brukes og vil være låst. Møterommene er fellesarealer for hele Diehtosiida, og det må arbeides frem en avtale vedrørende bruk av møterommene med de øvrige institusjonene i regi av Doaibmastivra.
  + Møter skal fremdeles som hovedregel foregå digitalt (videokonferanser). Dette gjelder også samtaler, veiledninger og kurs. Dersom bruk av fysisk møterom er nødvendig, skal det i forkant avtales med nærmeste overordnede og risikovurderes i forhold til smittevern. Arrangør av fysisk møte skal dokumentere deltakere på møtet, med tanke på eventuelt behov for smittesporing.
  + Antall sitteplasser i møterom tilpasses smittevernreglene, det henges skilt på dørene om antallet møtedeltakere som kan oppholde seg i rommet. Tilgang til fysiske møterom gis av IT-/Driftsavdelingen.
* ***Manglende tilgang til håndvask med såpe eller håndsprit/desinfeksjonsmidler***
  + Renholdspersonalet påser at det til enhver tid er tilgjengelig håndsåpe på alle dispensere på toalettene og håndsåpe på pumpeflasker på felleskjøkkener, samt at det er desinfiserende sprit (Antibac e.l.) på veggmonterte dispensere ved alle felleskjøkken.
  + Driftspersonalet påser at det er plassert håndsprit ved fellesutstyr, som f.eks. skrivere/kopimaskiner og lignende, samt i tilknytning til hjertestarter.

* ***Manglende tilgang til nødvendig smittevernutstyr***
  + Ansatte i stillinger med behov for tilgang til hansker, håndsprit, munnbind og vernebriller (f.eks. ved nærveiledning i duodji-verksted) må ha dette lett tilgjengelig. Fagkoordinator påser at slikt smittevernutstyr finnes tilgjengelig.
* ***Manglende tilpasset smittevernrenhold***
  + Renholdsplan risikovurderes i forhold til smittevern; om det f.eks. er nok informasjon, riktig rengjøringsmiddel, om renhold skjer hyppig nok. Renhold av vinduer og gulvflater reduseres til fordel for smittevernrenhold av kontaktflater som skrivebord og bord i grupperom, dørhåndtak, trappegelendre, knapperader i heiser, dørlåser, talltastatur for kode til nøkkelkort, toaletter, servanter, kjøkkenbenker.
* ***Manglende eller ikke tilfredsstillende ventilasjonsforhold***
  + Ventilasjonen må opprettholde luftfuktighet (bør ligge over 30 prosent – også i vinterperioden) og sørge for at kontorområder blir forsynt med frisk luft. Ventilasjonsanlegget bør stå på hele eller største delen av døgnet (skal alltid stå på når det er medarbeidere på bygget) – se link Arbeidstilsynet.
* ***Reisevirksomhet***
  + Reiser som ikke er strengt nødvendige, skal unngås. Digitale alternativer skal benyttes i størst mulig utstrekning.
  + Ansatte som har hjemstedet i andre land og må krysse riksgrenser for å komme til og fra arbeid, oppfordres til fremdeles å arbeide hjemmefra i den grad det er mulig. Eventuell reise mellom hjemsted og arbeidssted avtales med nærmeste overordnede og risikovurderes i forhold til gjeldende reiseråd- og reguleringer i de respektive land. Høgskolen ordner med nødvendig dokumentasjon i forhold til arbeids-/institusjonstilknytning.
* ***Ansatt blir smittet***
  + Dersom en ansatt har mistanke om at vedkommende er smittet, skal hen kontakte legehjelp, se råd på Folkehelseinstituttets nettsider (fhi.no), samt snarest gi beskjed til nærmeste overordnede (dersom overordnede ikke er tilgjengelig). Se også informasjon om karantenebestemmelser (fhi.no).
  + Dersom en ansatt er blitt smittet av Covid-19, plikter hen å snarest gi beskjed til nærmeste overordnede eller en annen leder ved institusjonen (dersom overordnede ikke er tilgjengelig). Se også informasjon om karantenebestem-melser (fhi.no).
  + Fagkoordinator skal føre oversikter over hvilke studenter vedkommende oppholder seg sammen med i fysisk undervisningssituasjon/veiledersituasjon, slik at smittesporing kan settes i gang ved evt. smitte. Smittesporing gjøres av kommunens smittevernlege, men høgskolen kan bistå med ovenfor nevnt informasjon. (Personvernregler (slik som personvern-forordningen/GDPR) er ikke til hinder for tiltak som gjøres i bekjempelsen av koronavirus-pandemien\*). Det er viktig at smittesporing settes i verk snarest mulig.
* ***Manglende opplæring for og informasjonsspredning blant studenter*** 
  + Skilting og opplysning om håndhygiene, hostevaner.
  + Spre informasjon rundt rådene om ikke å håndhilse, samt å følge FHI’s generelle råd for befolkningen.
  + Merking av 1-metersregelen på gulv i publikumsområder.
  + Nedenfor opplistet forebyggende tiltak sendes på e-post til alle ansatte, publiseres på høgskolens intranettside og hjemmeside, og henges opp/legges ut på strategiske punkter i bygget.

**Avvik**:

Høgskolens avviksmeldingssystem skal benyttes dersom avvik oppdages eller dersom man ønsker å melde inn forslag til forbedringer. Skjema finnes her: <https://samas.no/se/a/sa-birra/diedit-ja-evttot>

*Tiltakene ovenfor er også å anse som regler for bruken av bygget. Overtredelse eller unnlatelse fra å innrette seg etter disse, kan føre til at man fratas retten til å bruke bygget. Bekjempelse av korona-pandemien er en felles, verdensomspennende dugnad som vi alle plikter å bidra til.*

**Informasjon som skal formidles til både ansatte og studenter**

**Enkle tiltak du bør gjøre for forebygger smitte i å spre seg:**

* Er du syk eller har forkjølelsessymptomer (hoste, vondt i halsen, feber og lign.), skal du holde deg hjemme og ikke dra på Diehtosiida
* Hyppig og grundig såpevask eller grundig desinfeksjon av hendene
* Unngå å ta seg i ansiktet med hendene
* Ikke hoste og nyse mot andre
* Host og nys i tørkepapir. Dersom du ikke har tørkepapir tilgjengelig, bruk albuekroken
* Ikke håndhilse
* Bruk albuen eller tørkepapir til å åpne dører, bruk albuen eller kneet til å trykke inn elektrisk døråpner
* Bruke tørkepapir eller adgangskortet i stedet for fingeren til å taste inn adgangskoden. Vask deretter kortet.
* Vær nøye med håndhygiene etter toalettbesøk; bruk tørkepapir når du trykker på nedskyllingsknappen, når du lukker krana etter håndvask og når du åpner døra
* Hold minimum 1 meter avstand til andre personer

Alle er plikter å utføre hygienetiltak hyppig, uavhengig av hva man har av kunnskap om egen og andres smittestatus.

**Referanser:**

Utvidet åpning av universiteter, høgskoler og fagskoler:  
<https://www.regjeringen.no/no/aktuelt/regjeringen-utvider-apningen-av-universiteter-hoyskoler-og-fagskoler/id2701511/>

FHI råd ved mistanke om smitte:  
<https://www.fhi.no/nettpub/coronavirus/fakta/hvis_du_mistenker_at_du_er_syk_med_covid-19/>

Reiseråd fra regjeringen:  
<https://www.regjeringen.no/no/tema/utenrikssaker/reiseinformasjon/korona_info/id2691821/>

Arbeidsmiljøvernloven:  
<https://lovdata.no/dokument/NL/lov/2005-06-17-62>

Arbeidstilsynet – Risikovurdering:  
<https://www.arbeidstilsynet.no/tema/biologiske-faktorer/coronavirus-tiltak-i-arbeidslivet-mot-smitte/>

Arbeidstilsynet – Råd ved tilbakeføring til arbeid:  
<https://www.arbeidstilsynet.no/tema/utforming-av-arbeidsplassen/rad-ved-tilbakeforing-til-arbeid-for-kontorarbeidsplasser/>

NTNU:  
<https://innsida.ntnu.no/wiki/-/wiki/Norsk/Smittevern#section-Smittevern-Enkle+og+effektive+smitteforebyggende+tiltak>

\*Erklæring fra Personvernrådet om COVID-19 og behandling av personopplysninger: <https://www.datatilsynet.no/personvern-pa-ulike-omrader/korona/erklaring-fra-personvernradet/>